Studie wys dolfyne praat met mekaarFoto: Pixabay, Victor Melba ŉ Onlangse studie deur die St. Petersburg Politegniese Universiteit in Rusland het vasgestel dolfyne ‘praat’ met mekaar deur middel van ŉ hoogs-ontwikkelde gesproke taal. Dr. Vyacheslav Ryabov, die studieleier, het aan The Independent gesê dolfyne gebruik dié taal om met mekaar te kommunikeer. Navorsers weet reeds lankal dolfyne is intelligente diere wat mekaar kan verstaan, maar dit is die eerste keer dat navorsers opmerk dat dolfyne wel met mekaar ‘praat’. Hulle het twee Swartseebottelneusdolfyne vir meer as 20 jaar lank bestudeer en opnames van die geluide wat die dolfyne maak oor ŉ wye reeks golflengtes, waarvan baie nie deur die mens gehoor kan word nie, intensief nagevors. Dolfyne kan glo sinne, met tot vyf woorde, aan ander dolfyne kommunikeer. Hieruit het dit eerstens geblyk die een dolfyn sal luister terwyl die ander een “praat” en omgekeerd. Hulle val mekaar nie in die rede nie. Die navorsers het ook gevind die dolfyne herhaal nie wat die ander een kommunikeer nie, maar dat nuwe woorde en sinne telkemale gevorm word. Die navorsers vermoed dolfyne beskik dus oor ŉ hoogs-ontwikkelde gesproke taal. Al gebruik die dolfyne golflengtes wat sowat 40 keer wyer is as wat die menslike oor sinvol kan onderskei, is dit tegnologies moontlik om toerusting te bou wat die dolfyne se spraak kan namaak. Dit is dus tegnies moontlik om met die dolfyne gesprek te voer, maar dan moet eers vasgestel word wat die woorde in die dolfyne se tale beteken. Bron: The Independent